**Retningslinjer for FFD’s Skoleudviklingspulje**

Inden for de bevillingsmæssige rammer på de årlige finanslove ydes tilskud til forsøgs- og udviklingsarbejde inden for højskolelovens rammer, jf. § 27. Tilskuddet kan søges af en højskole eller af flere højskoler i forening.

Forsøgs- og udviklingsmidler kan søges inden for to puljer. FFDs bestyrelse fastsætter hvert år en fordeling af de samlede puljemidler mellem pulje a og b, som meldes ud inden hver ny ansøgningsrunde.

**Pulje a**: Støtter forsøgs- og udviklingsarbejde i højskolen og i højskoleundervisningen, som især inden for nye områder vil komme såvel den enkelte skole som den samlede højskoleverden til gavn.

**Pulje b**: Støtter i mindre omfang og med maksimalt 25.000 kr. lokal implementering af viden, ordninger og ideer, som allerede er afprøvet. Der kan endvidere under pulje b søges om midler til pilotprojekter, evt. som forprojekter for større pulje a ansøgninger.

**Retningslinjer:**

* Ansøgningsfrister er 1. marts og 1. oktober.
* Ansøgningsskema **skal** benyttes.
* Alle punkter i ansøgningsskemaet skal udfyldes.
* En ansøgning skal indeholde en beskrivelse af det ansøgte, herunder formål, tidsplan samt et specificeret budget for udgifter og indtægter med oplysninger om eventuel finansiering fra anden side, inkl. egenfinansiering
* Ansøgningen kan i særlige tilfælde suppleres med andet relevant materiale i begrænset omfang. Der gives normalt tilskud til projekter, som afsluttes inden for det indeværende finansår.
* Ved ansøgning om tilskud til et flerårigt forsøgs- og udviklingsarbejde kan tilsagnet – med forbehold for fremtidige finanslove – dog omfatte hele perioden. Der gives først og fremmest tilskud til, at skoler og medarbejdere kan få tid til og økonomisk mulighed for at gennemføre forsøgs- og udviklingsarbejde i højskolen og højskoleundervisningen til gavn for såvel den enkelte skole som den samlede højskoleverden.
* Det er muligt at søge op til 25.000 kr. med henblik på lokal implementering af eksisterende ordninger, viden eller ideer, også selvom der er tale om områder som tidligere er blevet støttet af forsøgs- og udviklingsmidlerne, og som allerede anvendes på andre folkehøjskoler.
* Ved ansøgning om frikøb anbefales det at bruge følgende beregningsmodel: Med udgangspunkt i vikarens månedsløn ansøges der om frikøb: - en uge = 1/4 månedsløn - to uger = 1/2 månedsløn - etc. Der kan i begrænset omfang søges om enkelttimer fx til ekstern konsulentbistand. I disse tilfælde vil der blive taget stilling til den ansøgte timeløn for hvert enkelt projekt.
* Hvis konsulenten eller styregruppen kræver væsentlige uddybninger eller yderligere oplysninger til en ansøgning, skal der laves en *ny ansøgning* af hensyn til overskueligheden. Hvis der kun ønskes supplerende oplysninger på enkelte punkter, skal det klart fremgå af svaret, hvilke punkter besvarelsen vedrører.

**Anbefalinger til ansøgere**

* Det anbefales, at der tages højde for rapport- og formidlingsdelen, når budgettet udarbejdes.
* FFD opfordrer til, at projekterne gennemføres i samarbejde med andre højskoler, andre skoleformer, foreninger/organisationer og/eller parter fra erhvervslivet.
* FFD ser gerne, at flere medarbejdere fra den enkelte højskole er involveret i projektet
* FFD gør opmærksom på, at skoler der ønsker at søge om F&U-midler, kan søge rådgivning vedrørende projekter og ansøgningsprocedurer i Højskolernes Hus.

**Hvad udløser støtte?**

Der bevilliges støtte til de fleste former for omkostninger, herunder frikøb / aflønning af

medarbejdere, møde- og rejsevirksomhed, udarbejdelse og tryk af pædagogisk materiale,

hjemmeside, informationsfolder, afrapportering og evaluering – så længe disse omkostninger er

*direkte relaterede* til projektet.

Der ydes ikke støtte til:

- elevbetaling eller nedsættelse af samme

- *generelt* informations / reklamemateriale

- anskaffelser (IT, møbler, tekniske apparater mm.)

**Afrapportering**

Pulje a: Der skal udarbejdes en rapport, der dokumenterer forløbet af projektet, med særlig fokus på formidling af erfaringer fra projektet til andre højskoler og FFD. For pulje a bevillinger der overstiger kr. 100.000 skal der indsendes et revideret regnskab. For bevillinger under kr. 100.000 skal der indsendes dokumentation for forbrugte midler.

Pulje b: Der skal udarbejdes en kort redegørelse af projektet til inspiration for andre højskoler og FFD. For pulje b midler skal der indsendes dokumentation for forbrugte midler.

**Rådgivning og spørgsmål:**

Vi anbefaler at ansøger kontakter uddannelseskonsulenten inden indsendelse af ansøgningen til FFD. Skulle der være spørgsmål til retningslinjerne eller ansøgningsskemaet, er man også meget velkommen til at kontakte uddannelseskonsulenten.

Kontaktperson: Søren Børsting, Udviklingskonsulent/FFD, 3336 4043, sb@ffd.dk